El camp «de concentració» d'Argelers de la Marenda (Argelès-sur-Mer en francès), una vila del Rosselló situada al peu de l'Albera i vora el mar, fou el primer que va acollir, a principis del mes de febrer 1939, republicans espanyols que volien escapar a l'exèrcit franquista que avançava inexorablement cap a la frontera francesa.
De l'altra banda d'aquesta frontera, les autoritats franceses no esperaven, ni imaginaven, l'allau de població civil, barrejada amb l'exèrcit republicà que efectuava una retirada, que vindria a parar a Argelers.
El lloc escollit per establir un camp fou la gran platja de sorra i dunes, al nord de les cases d'estiueig.
Les obres van començar només a finals de gener, però els pocs barracots de postos, canyes i xapes acabats de fer foren molt insuficients per acollir els milers de persones que es van trobar tancades darrere filferros espinosos.
El fred de febrer, la tramuntana i la pluja van constituir una prova terrible per a una gent esgotada i afeblida per la manca d'aliments.
A Argelers, aquest episodi històric es coneixia amb el nom d' èxode dels espanyols, però durant molt de temps va quedar gairebé esborrat de la memòria col·lectiva de la vila i de la Catalunya Nord.
El record va ressorgir a finals dels anys setanta amb el nom de Retirada, i es van multiplicar els articles de premsa, llibres, conferències, col·loquis i manifestacions.
A Argelers, la memòria retrobada es va concretar sobre el terreny amb la inauguració l'any 1999 d'un monòlit que senyala l'entrada de l'antic camp sobre la platja.
Cada any, al mes de febrer, es fan actes commemoratius i caminades simbòliques on s'apleguen gents que vénen a vegades de molt lluny.
El cementiri dels espanyols, situat a la vora d'un camí que portava al camp i on enterraven els morts, fou també arreglat.
El mes de juny de 1999 es va crear l'associació FFREEE (Fils et Filles de Républicains Espagnols et Enfants de l'Exode), que fa una feina de memòria molt important per lluitar contra l'oblit i per recollir testimoniatges «al marge de la història oficial».
FFREEE va rebre el 2009 la Creu de Sant Jordi.
Per tal d'acollir els documents i els arxius que van afluir es va crear l'any 2002 el CIDER (Centre d'Interprétation et de Documentation sur l'Exil et la Retirada) i se li va atorgar un local a la vora del parc del castell de Valmy.
La gent podia visitar una exposició permanent i tenia a disposició un centre de documentació.
Aquell mateix any 2002 es va engegar un projecte més ambiciós de memorial en el marc d'un programa europeu transfronterer, Interreg III.
El MUME (Museu Memorial de l'Exili) de la Jonquera fou el soci associat al projecte i va participar en la seva elaboració, estudiada per un comitè científic.
Es va inaugurar el 21 de febrer de 2014 el «Mémorial du camp d'Argelès-sur-Mer» instal·lat dins un espai d'uns 200 metres quadrats dividit en dues zones, que simbolitzen Espanya i França.
Un envà materialitza la frontera del Pirineu oriental.
L'escenografia interactiva està completada per documents, testimoniatges audiovisuals i elements d'imatge i so, que fan viure al visitant aquest episodi que va marcar la nostra història.
El centre de documentació ha esdevingut un centre de recursos, que recull totes les formes de memòria i que s'enriqueix amb nombroses donacions.
Tanca de Nadal a Cap d'Any i a principis de juliol.
Per a les visites guiades, s'ha de consultar prèviament.